สมคิดสั่ง2กรมภาษี หาทางเพิ่มรายได้
&#8220;สมคิด&#8221; ไล่กวดงานคลัง สั่งขับเคลื่อนมาตรการผู้สูงอายุ ให้สรรพากร-สรรพสามิตหารายได้เพิ่ม
6 ม.ค. 2560

“สมคิด” ไล่กวดงานคลัง สั่งขับเคลื่อนมาตรการผู้สูงอายุ ให้สรรพากร-สรรพสามิตหารายได้เพิ่ม
นายสมคิด จาตุศรีพิทักษ์ รองนายกรัฐมนตรี เปิดเผยภายหลังการเข้าร่วมประชุมผู้บริหารกระทรวงการคลังว่า ในช่วงเวลาที่เหลืออีก 1 ปีของรัฐบาล ให้กระทรวงการคลังจัดลำดับความสำคัญของงาน โดยเลือกทำโครงการที่มีความสำคัญก่อน โดยต้องการให้ทำเรื่องการขับเคลื่อนมาตรการดูแลผู้สูงอายุ มีการมอบหมายให้สำนักงานเศรษฐกิจการคลัง หรือ สศค. ทำออกมาเป็นแพ็กเกจ เพราะที่ผ่านมาไม่มีเจ้าภาพในการขับเคลื่อนมาตรการที่หน่วยงานต่างๆ เสนออย่างต่อเนื่อง 
รวมถึงการรับข้อเสนอแนะสภาขับเคลื่อนการปฏิรูปประเทศ หรือ สปท. เรื่องการจัดตั้งธนาคารที่ดิน ซึ่งให้ สศค.กับธนาคารเพื่อการเกษตรและสหกรณ์การเกษตร (ธ.ก.ส.) ไปศึกษาเรื่องรูปแบบ แนวทางการจัดตั้ง เบื้องต้นต้องการให้มีหน่วยงาน หรือสถาบันที่ทำหน้าที่เหมือนเอเอ็มซี ในการรับจำนำที่ดินจากเกษตรกร เพื่อเป็นหลักประกันในการนำเงินออกไปใช้
ขณะที่เรื่องการหารายได้ ได้มอบหมายให้กรมสรรพากรและกรมสรรพสามิตหาวิธีการหารายได้เพิ่มเข้ามา เพื่อเพิ่มรายได้รัฐบาลจากที่ตั้งเป้าหมายไว้ทั้งปีที่ 2.3 ล้านล้านบาท